
      Innledning

      
         
            En grå ulv sprang på myke poter gjennom nattestille skog. Han stanset iblant og været,
                  før han krøp sammen i skyggene og ventet. Når han måtte krysse en vei, tok han seg
                  god tid og ventet og speidet lenge for å være sikker på at ingen kunne se ham. Så
                  bykset han over i noen få lange sprang og forsvant i krattskogen på den andre siden.

            Ulven nådde bratte åser, og fant en bortgjemt sti, med gamle ulvespor i den frosne
                  bakken. Helt opp til toppen kløv han, og der hadde han endelig full og uhindret utsikt
                  mot himmelen.

            Månen lyste så gul og rund og fortrollende. Den sendte ut forheksende stråler og fikk
                  blodet til å koke i årene. Hvordan kunne verden sove når månen var full? Ulven løftet
                  snuta mot himmelen og ulte langsomt og klagende. Så – beruset av kraften i sin egen
                  stemme – ulte han høyere, og fra et hus langt nedenfor begynte en hund å bjeffe.

            – Gneldrebikkje, mumlet ulven for seg selv. – Ville være til pass for deg om jeg rev
                  deg i filler!

            Han satte seg ytterst på åskammen og la den buskete halen i ring om labbene. Det var
                  for mange hus og gårder omkring. Det fantes ingen skoger som var store nok til at
                  en stakkars ulvhedin kunne ule uforstyrret. Eneste trøst var at det ikke ville bli
                  noen nye spor som kunne vekke oppsikt nå som det var så kaldt.

            Henrik snudde på ulvehodet og stirret nordover. Han lurte på hva Emma gjorde i natt.
                  Så snøftet han og tenkte at hun lå selvfølgelig og sov. Sov de skyldiges søvn, knurret
                  han iltert idet han tok fatt på veien ned av åsen igjen.

            Musikken inne i lokalet dundret. Utenfor ungdomsklubben sto folk i klynger og pratet.
                  Litt bortenfor, ved de to furuene, sto to personer for seg selv. Den høyeste var en
                  femtenårs gutt, mellomblond i håret og kledd i dongeri og dunjakke. Den andre var
                  ei jente med langt, lyst, bølgete hår som hun stadig måtte stryke bort fra ansiktet.
                  Klærne var i lyse pastellfarger, en stripe av magen var bar, men hun hadde en lang
                  kåpe som hun holdt tett sammen med hendene. Det pene ansiktet var opprørt, og bevegelsen
                  heftig da hun snudde seg mot Henrik og utbrøt: – Du har et problem! Vet du det?

            Han prøvde å le det bort. – Siri. Du overdriver.

            Hun kastet på hodet og satte øynene i ham. – Det er ikke noe å le av. Helt ærlig,
                  Henrik, så vet jeg ikke om jeg vil dette mer.

            – Hva mener du? spurte han og grep hånda hennes.

            Hun rev den til seg igjen. – Da vi begynte å være sammen, syntes jeg du var søt og
                  annerledes. Du er ikke som de andre guttene, liksom, og jeg likte det ved deg. Men
                  nå …

            Henrik fikk en nummen følelse i magen.

            – Jeg blir nesten redd deg, sa hun og stirret ham like inn i øynene. – Og det ser
                  ut som det hender fordi det er fullmåne, er du sikker på at du er helt frisk? Kanskje
                  du burde snakke med en psykolog? Tanten min går til en veldig flink en, jeg kan sikkert
                  skaffe deg telefonnummeret.

            Han unngikk blikket hennes og blåste mellom leppene. – Ærlig talt, Siri, hva er det
                  egentlig du tror? At jeg er en slags varulv eller noe sånt?

            – Det var dine ord, sa hun. – Men tanken har liksom streifet meg.

            Han dro fingrene gjennom håret. – Hallo? Vi lever i dataalderen … varulv, da!

            – Vel, hva er det med deg, da? Du kan ikke nekte for at du blir rar hver gang det
                  er fullmåne, det er særlig noe med øynene dine som er helt dødsekkelt. Hun grøsset
                  og snudde seg halvt bort. – Og nå er det der igjen. Det er som noe fremmed og vilt
                  kommer over deg, liksom, og så blir du fjern og rar og hører ikke etter når man snakker
                  til deg.

            – Du har sett for mange skrekkfilmer, forsvarte han seg. – Det er alt.

            – Nei, sa hun bestemt. – Det er noe med deg, Henrik. Du trenger hjelp! Kan vi ikke
                  snakke om det?

            Snakke om det! Det var umulig. Henrik stirret i bakken som var dekket av frosne barnåler
                  og sigarett sneiper, og kjente et sinne bygge seg opp. Det var typisk jenter å tro
                  at en kunne fikse ting bare ved å snakke om dem. Snakk kunne ikke rette opp igjen
                  noe som var ødelagt for alltid.

            – Henrik, kan du ikke fortelle meg … begynte Siri.

            – Nei, kuttet han tvert av.

            Han oppfattet bare vagt at de blå øynene hennes stirret undrende på ham. Så trakk
                  hun på skuldrene og mumlet: – Som du vil, da. Jeg tror jeg drar hjem nå.

            – Ok, men du blir fremdeles med på senteret i morra?

            Hun ristet på hodet. – Nei.

            – Siri? Du er fremdeles jenta mi?

            – Nei, jeg klarer det ikke. Ikke så lenge du er så … rar, liksom. Men vi kan vel fortsatt
                  være venner?

            Venner! tenkte Henrik mens han så henne forsvinne mot bussholdeplassen. Det var en
                  idiotisk ting å tro at det gikk an å være venner etter at det var slutt. En del av
                  ham ville jage etter henne og tvinge henne til å komme tilbake, men en annen del visste
                  at hun hadde gjort rett i å flykte. Han var kanskje ikke noen varulv, men når fullmånen
                  hang gul og blank og skinnende på nattehimmelen, var det sant at han følte seg rar.
                  Han var en frik, det var det han var! Og det var Emmas skyld alt sammen.

            Han var faktisk skikkelig sint på Emma. Hun var kusinen hans fra landet, og det var
                  da hun var på besøk hos de felles besteforeldrene deres i fjor sommer, at alle problemene
                  hadde startet.

            Før hadde han vært fornøyd med seg selv. Han hadde hatt kontroll over tilværelsen!
                  Han hadde gjort det tålelig bra på skolen, hatt gode kamerater og spilt på dataen
                  hver kveld. Alt hadde vært okay, han hadde vært normal. Nå var han rastløs og urolig,
                  og greide ikke å konsentrere seg. Før hadde han sovet som en stein hver natt, nå var
                  han søvnløs hver gang det ble nymåne, og når den ble full, prikket det av uro under
                  huden. Da kunne han ikke oppføre seg naturlig sammen med andre, og fikk en uimotståelig
                  trang til å snike seg ut og ta på ulveham om natten.

            Han var en ulvhedin, ingen varulv, for han kunne bestemme selv når han ville ta ulvehammen
                  av og på, og han kunne fortsatt snakke og tenke som et menneske mens han var ulv.
                  Denne egenskapen hadde han fått i fjor sommer da Emma narret ham til å bli med til
                  Lupus, en verden med tre måner på himmelen. Han var blitt forandret for alltid, men
                  det hadde ikke vært så ille i begynnelsen. De første månedene hadde det bare vært
                  artig å kunne ta på ulveham når han ville, det var etter Emmas andre eventyr at ulvehammen
                  ble et problem.

            Før Emmas idiotiske oppførsel i oktober i fjor, hadde Henrik vært klar for nye eventyr.
                  Han hadde hatt lyst til å dra ut igjen og utforske fremmede verdener, og da Emma nevnte
                  at hun hadde funnet en ny verden de kunne dra til, hadde han vært i fyr og flamme.
                  De hadde avtalt å reise sammen, men så hadde hun ikke klart å vente. Typisk jenter
                  å være så utålmodige og bare kaste seg uti noe helt planløst. Hun hadde sneket seg
                  av sted på egen hånd og blitt sporløst borte.

            I stedet for å dra på et kontrollert og planlagt eventyr hadde han vært nødt til å
                  hive seg hodestups ut i en redningsaksjon sammen med tante Sunniva, Emmas mor. De
                  ble tatt til fange av smuglere og nesten drept. Han var blitt skadeskutt av de lovløse
                  som jaget ham. Det hadde vært et mareritt, og fremdeles hendte det han våknet om natten,
                  badet i svette og med grusomme smerter i låret der kula hadde truffet.

            Det verste var at da de omsider fant Emma, hadde hun ikke trengt å bli reddet i det
                  hele tatt! Hun hadde funnet faren sin, som var en av det eldgamle mosefolket i Tåkemyra.
                  Henrik grøsset ved tanken på mosefolket. Han likte dem ikke. De kunne lese tanker,
                  det var han sikker på, og det fikk ham til å føle seg naken og ubeskyttet. De utøvde
                  en trolldom som var like urgammel og betvingende som myra selv. Det hadde vært et
                  sjokk å måtte innse at Emma var en av dem, at tante Sunniva … men hun måtte unnskyldes,
                  for hun hadde aldri visst nøyaktig hva Emmas far var.

            I ukene etter ferden til Tåkemyra hadde Henriks trang til å ta på ulveham blitt sterkere
                  og sterkere. Det verste var at han var blitt sett av turgåere flere ganger. Rundt
                  forrige fullmåne hadde det vært avisskriverier om ulven i Feierskauen. Han var i ferd
                  med å miste kontrollen over livet sitt, og han hatet det! Hvis han ikke passet seg,
                  ville han en vakker dag bli skutt med bedøvelsespil og våkne opp radiomerket.

            Nei, Henrik kunne ikke klandre Siri for at hun slo opp. Det var sant at han var en
                  frik og kanskje farlig å omgås. Men Emma kunne han klandre. Det var Emma som var skyld
                  i alt.

            Henrik lå på ryggen i senga og glodde opp i taket. Han holdt telefonen mot øret, og
                  ventet utålmodig mens den ringte en gang og to ganger og tre. Var hun ikke hjemme
                  nå heller? Hun hadde ikke vært det de siste gangene han hadde prøvd. Ifølge tante
                  Sunniva var Emma i moseverdenen hos faren sin, men nå hadde skolen vært i gang i over
                  to uker etter jule ferien, så nå burde …

            – Hei, lød Emmas ivrige stemme og avbrøt de dystre funderingene hans. – Er det deg,
                  Henrik, så fint at du ringte, jeg har tusen ting å fortelle deg.

            Det var så typisk Emma, tenkte Henrik for seg selv. Hun var ikke interessert i hva
                  han hadde å si, hun lurte ikke på hvorfor han ringte, alt hun ville var å buse ut
                  med sine egne opplevelser.

            – Så, du er endelig tilbake, sa han litt spydig. – Har du skapt nok kaos i moseverdenen
                  for en stund, sånn at du kan vie litt tid til oss her på jorda?

            – Hva er i veien med deg, egentlig?

            – Hvorfor skulle noe være i veien med meg? Jeg er da bare en helt vanlig varulv. Jeg
                  har ikke blitt halt rundt til flere dustete verdener og påvirket av ond magi og skutt
                  på av banditter og nesten drept på flere måneder nå.

            Det var blitt helt stille i Emmas ende av telefonen, han kunne knapt høre at hun pustet.

            – … og at sånne dustete eventyr skulle ha noen innvirkning på livet her, det tenkte
                  du ikke på. At en faktisk blir forandret av å bli utsatt for trolldom, det glemte
                  du selvfølgelig å nevne i farta. Og at en risikerer å bli forvandlet til en forbannet
                  frik, det betyr selvsagt ikke noe for deg, så lenge du kan farte rundt og skape kaos
                  og ulykke!

            – Henrik! nærmest ropte hun inn i røret. – Hva feiler det deg?

            – Å, ingenting, alt er så fint og flott. Bortsett fra hver gang det er fullmåne, så
                  klart. Men litt ulvepels å luske rundt i er da bare festlig. Selvfølgelig er det ikke
                  så innmari romantisk å bli forvandlet til en varulv,  så …

            – Har Siri slått opp med deg? avbrøt hun ham.

            – Siri var smart, sa Henrik hest.

            – Men Henrik, du er jo ingen varulv, du er en ulvhedin!

            Han bare lo anstrengt. – Det er din skyld alt sammen, Ems.

            – Vel, unnskyld, da!

            – Du må gjøre mer enn å si unnskyld. Det er på tide du holder løftet ditt. Du husker
                  hva vi avtalte før jul, at neste reise skulle være for min skyld? Vel, jeg vil ha
                  reisen min nå. Det er lørdag i morgen, kan du komme da eller søndag?

            – Jeg er lei for det, jeg kan verken lørdag eller søndag, sa hun ulykkelig. – For
                  det første har jeg hus arrest …

            – Fint, så tar vi helga etterpå, eller så kan jeg komme ut til deg med bussen en ettermiddag.
                  Vi trenger ikke mye tid, for ingen vil merke at vi er borte. Vi lager en sirkel og
                  drar av sted, og passer nøye på at vi holder oss unna ting som kan bryte trolldommen
                  som skal bringe oss hjem igjen. Da kommer vi tilbake på samme tid som vi dro, og ingen
                  behøver å vite noe eller bli bekymret.

            – Men Henrik … vent litt … jeg tar med telefonen opp på rommet mitt, du skjønner …
                  Det ble en liten pause mens hun trampet opp trappen, så hørte han svakt at en dør
                  ble lukket. – Er du der? spurte hun.

            – Ja.

            Med lav stemme fortsatte hun: – Jeg kan ikke skjønner du, jeg er i kjempetrøbbel,
                  og mamma er rasende på både meg og pappa. Jeg kom ikke hjem før tirsdag, og mamma
                  er så sint at jeg har fått husarrest ut året! Og Lindur fikk meg til å love å ikke
                  reise noe mer!

            – Hvis du var i moseverdenen i flere uker, er det ikke rart at tante Sunniva er sint.
                  Du er nå ganske dum, da.

            – Men det var ikke annet å gjøre, skjønner du, for mosefolket mente at …

            – Spar pusten, avbrøt han grettent. Han orket ikke flere av Emmas dumme bortforklaringer.
                  – Det var slurvete og idiotisk av deg å la tida gå mens du var borte. Du kunne vel
                  for pokker ha ventet med å irritere moren din og få husarrest til jeg hadde fått reisen
                  min!

            – Nå er du urettferdig!

            – Og det sier du? Som ikke er fornøyd før hele verden bare dreier seg om deg? Du hadde
                  fått til en tur med meg om du brydde deg. Du vil ikke, det er det som er saken, og
                  det er alt jeg trenger å vite! Ha det!

            Han la på før Emma fikk sagt noe mer. I neste øyeblikk ringte det, og han så av nummeret
                  at det var Emma, men han slo av telefonen i stedet for å svare. Full av sinne skrudde
                  han på dataen og logget seg inn på World of Warcraft.

            Han konsentrerte seg dypt om spillet, men etter en stund kom nymånen rundt hushjørnet
                  og skinte inn mellom rullegardina og vinduskarmen, og han følte hvor utilfredsstillende
                  det var å bare komme til en annen verden gjennom internett. Mens dataskjermen flimret
                  i øyekroken, ble han sittende med hendene i fanget og se ut mot månen. Det prikket
                  nedover ryggen, som om han ble fylt av krefter som måtte slippes ut på en eller annen
                  måte. Ville og voldsomme krefter! Han skvatt til da mobilen ringte, og da han strakte
                  ut hånda for å svare, oppdaget han at hånd baken var dekket av grå pels …

            Det var Kurt som ringte for å få med Henrik til ungdomsklubben. Han hadde ikke vært
                  der siden Siri slo opp, men nå sa han ja med en gang, glad for å få noe annet å tenke
                  på. Fort fikk han ulvepelsen til å forsvinne og tok på seg en ren skjorte.

            Klokka var omtrent ni da de kom fram. Lokalet var fullt av folk. Henrik unngikk som
                  vanlig dansegulvet. Han pratet litt med noen jenter han kjente, og fulgte med da Kurt
                  og Svein-Roger skulle ut og røyke. Han røyket ikke selv, og sto og glodde mot en overfylt
                  oppslagstavle da et ark fikk ham til å sperre øynene opp.

            «Hvis du vil reise til en annen verden, kontakt Julie,» sto det med fet skrift. På
                  små lapper som kunne rives av, var et telefonnummer. Det var bare tre lapper igjen.
                  Nesten uten å tenke rev Henrik en av og stappet i lomma.

            Neste dag, som var en lørdag, ringte han. Bare fordi han var nysgjerrig. Det var en
                  snål notis å sette opp, og han lurte på hvem hun var og hvorfor hun hadde gjort det.

            Langsomt tastet han nummeret på mobilen og ventet på at det skulle ringe.

            – Hallo, sa en litt sur stemme.

            – Er det Julie?

            – Ja, sa hun vaktsomt.

            – Jeg så lappen din … begynte Henrik, og mer fikk han ikke sagt.

            – Tusen takk! ropte det i øret hans. – Jeg har fått minst hundre telefoner fra forskjellige
                  idioter den siste uka. Det var ikke jeg som satte opp de lappene, det var en dustete
                  idiotisk spøk, og når jeg får tak i den personen som gjorde det, skal jeg personlig
                  vri ørene rundt på’n og stappe hver eneste av de idiotiske lappene ned i halsen hans!
                  Hvis du ringer bare for å gjøre narr, kan du gå og henge deg! Hun la på før han rakk
                  å si noe.

            – Heftig, mumlet Henrik til seg selv. Han tastet nummeret igjen.

            – Hva er i veien med deg? Skjønner du ikke norsk? ropte det ut av telefonen sekundet
                  etter.

            – Vent, sa Henrik. – Det er ikke som du tror, jeg ringer ikke for å gjøre narr.

            – Å? Det ble stille litt, som om hun vurderte om hun skulle lytte til hva han hadde
                  å si eller ikke.

            – Julie, begynte Henrik. – Jeg må snakke med  deg …

            – Hvorfor det?

            Han lurte på hvordan han skulle fortsette. – Jeg har vært i andre verdener, sa han
                  etter en liten tenkepause. – Og …

            Lenger kom han ikke. Det sa klikk i den andre enden, og da han prøvde å ringe opp
                  på nytt, var telefonen hennes skrudd av.

            Henrik lot mobilen synke ned i fanget. Han hadde en veldig sterk følelse av at Julie
                  også hadde vært i en annen verden. Det var sikkert sant at hun ikke hadde hengt opp
                  lappene med telefonnummeret sitt, og han tvilte ikke på at hun hadde fått mange rare
                  henvendelser, men han kunne ikke bli kvitt en merkelig følelse av at hun var en reisende,
                  akkurat som ham. Han lurte på hvordan han skulle få snakket med henne. Raskt slo han
                  opp nummeret på nettet for å finne ut hvor hun bodde. Kanskje han rett og slett skulle
                  dra på besøk?

            Julie bodde i en lavblokk ikke altfor langt unna Henrik. Han syklet dit samme ettermiddag.
                  Vinteren var grå og nesten snøløs likevel, det var ikke engang  is i gatene, så sykkelen
                  var et brukbart framkomst middel.

            Snart var han framme. Han låste sykkelen til et ramponert stativ og så seg om. Det
                  lå søppel inntil veggene på de lange, grå blokkene. En handlevogn lå slengt på det
                  vintergule gresset, og ut av en åpning mellom to av blokkene kom en ung mor med en
                  snørrete unge i en barnevogn. Henrik kontrollerte adressen og bega seg på leting etter
                  den riktige inngangen.

            Leiligheten Julie bodde i, var i annen etasje. Henrik presset fingeren mot ringeklokka
                  og ventet. Etter en stund hørte han noen på innsiden, og så ble døra åpnet. Foran
                  ham sto ei jente i atten-nittenårsalderen. Hun ga ham et overlegent blikk. – Vi skal
                  ikke ha lodd.

            – Er det du som er Julie?

            – Nei, hun dro på butikken, sa jenta og begynte å lukke døra.

            Henrik trampet ettertenksomt ned trappegangen igjen. Hva skulle han gjøre nå? Han
                  visste ikke hvilken butikk Julie hadde dratt til, det var minst to like i nærheten.
                  Han var akkurat kommet ut på trappen da ei jente i fjortenårsalderen kom strenende
                  rett mot ham. Han hadde sett henne før, hun gikk på samme skole som ham, men de var
                  ikke i samme klikk. Hun var kledd i velbrukte jeans og en diger hettegenser, hun bar
                  på en plastpose, og hadde kurs mot døra bak ham.

            – Julie? sa han da hun kom nær nok. Han hadde sett henne på skolen, hun gikk i åttende,
                  mente han, men han hadde aldri snakket med henne før.

            Hun bråstoppet og glodde. Hun hadde litt spisst ansikt, med rett, brunt hår og blå
                  øyne. Det var ikke antydning til smil om munnen hennes. – Hva vil du?

            – Snakke med deg.

            Julie stirret så lenge at det nesten ble ubehagelig. Henrik prøvde å bestemme hvordan
                  han best mulig skulle fortelle hvorfor han hadde kommet, for han ville ikke provosere
                  fram et nytt raserianfall.

            – Hør her, sa han. – Ikke fly i lufta, men jeg har også vært i en annen verden, og
                  jeg tenkte …

            – Og så? avbrøt hun og tok bedre tak rundt handleposen. Henrik tenkte at hvis han
                  ikke var ytterst forsiktig, var hun troende til å svinge den i hodet hans som en slegge.

            Han tok noe han håpet så ut som et tilfeldig steg bakover. – Du har reist selv, har
                  du ikke?

            – Nei, sa hun hardt, og i det samme visste han helt sikkert at hun løy. Det var noe
                  i øynene hennes som røpet henne. Et glimt av noe både flakkende og fremmed. Nå som
                  han hadde sett på henne en liten stund, kunne han til og med oppdage den svake magiske
                  auraen hun utstrålte.

            – Jo, det har du, sa han. – Du kan ikke skjule det, det synes i øynene dine.

            Julie blunket, men litt av fiendtligheten hennes var forsvunnet. Hun holdt fremdeles
                  veldig hardt om plastposen, men Henrik var ikke lenger redd for å få den i hodet.

            – Det er fordi jeg har reist selv, forklarte han litt mildere. – Det er derfor jeg
                  kan se det på deg.

            Julie snudde hodet halvt bort og hadde et fjernt uttrykk i øynene. Hun flyttet på
                  beina og klødde seg fraværende på den ene leggen.

            – Jeg må inn med melka, sa hun til slutt.

            – Kommer du ut igjen etterpå?

            Julie strakte ut hånda for å åpne døra, men Henrik kom henne i forkjøpet og åpnet
                  den for henne. Hun stirret lenge på ham, bet seg i leppa og trakk på skuld rene.

            – Gjør det da, sa han overtalende. – Så skal jeg vente.

            Hun sprang inn uten å svare. Det trampet opp trappen, og Henrik lot døra gli igjen
                  mens han satte seg på det øverste trinnet.

            Han hadde nesten gitt opp da Julie kom tilbake. Hun så ut som hun nettopp hadde børstet
                  håret, og ble stående like utenfor døra med et avventende uttrykk i ansiktet. Henrik
                  reiste seg og smilte.

            – Jeg er glad du kom. Vil du ha en tyggis?

            – Det er ikke det at jeg tror på deg, sa hun og tok en.

            – Det er greit, du vil tro på meg når jeg har fortalt alt, sa han lett. – Du skjønner,
                  jeg har reist til andre verdener to ganger. Kusina mi Emma og jeg leste i en bibliotekbok
                  hvordan vi skulle gjøre det. Vi dro til en varulvverden i fjor sommer. Senere på året
                  var vi på et mose- og tåkested, Emma var der lengst. Hun var der i over ett år, og
                  hun var helt forandret da hun kom hjem igjen, men på grunn av trolldommen som ble
                  brukt for å reise dit, var det som hun bare hadde vært borte en dag for oss.

            Julie fiklet med et vissent løvblad hun hadde plukket opp fra bakken ved siden av
                  betongtrappen. Hun kikket rundt seg, og han følte at han ikke hadde oppmerksomheten
                  hennes.

            – Ofte virker det som det bare er en drøm, sa han, bestemt på å få henne til å bli
                  interessert. – For hvis en ikke er borte mer enn ett år og en dag, så går ikke tida
                  her. Det er mange som har vanskelig for å tro at det virkelig har hendt.

            Nå stirret Julie skarpt på ham.

            – Emma og jeg laget en steinsirkel med symboler på, og så vekket vi den til live med
                  et magisk vers som vi sang mens vi gikk rundt sirkelen motsols.

            – Hvor er de gjemt hen? avbrøt hun ham.

            Henrik blunket. – Hva da? Steinene vi brukte?

            Julie trakk på skuldrene. – Nei, kompisene dine. De som ligger på lur og venter til
                  du har narret meg, før de hopper fram og ler. Er dama di her også? Du er sammen med
                  Siri, er du ikke?

            Hun hadde en måte å si Siri på som fikk Henrik til å tenke at de to ikke akkurat var
                  bestevenninner. Ikke så rart kanskje, en skulle lete lenge etter to jenter som var
                  mer forskjellige. Siri var blid og munter, pent og litt utfordrende kledd. Julie brukte
                  svart sminke og så ut som hun ikke brydde seg om hva hun hadde på seg. Hun var kald
                  og avvisende, og han skjønte at han måtte anstrenge seg mer, skulle han få henne på
                  sin side.

            – Jeg kom hit helt alene, og jeg er ikke sammen med Siri mer, forklarte han tålmodig.

            – Synd, dere var perfekte for hverandre.

            Han hadde en mistanke om at det ikke var en kompliment.

            – Siri synes jeg er en frik, sa han defensivt.

            Julie nikket på en overdreven måte. – Tror jeg gjerne, særlig hvis du snakket med
                  henne om dette.

            – Hør Julie, jeg snakker ikke om dette til andre, jeg har ikke nevnt det for en levende
                  sjel som ikke har reist selv. Jeg vet at for normale folk høres dette helt sprøtt
                  ut, men du vet hva jeg snakker om, ikke sant?

            Hun kastet på hodet. Henrik lurte på om det var for å få håret ut av øynene eller
                  fordi hun ville påstå at hun ikke visste. Han fattet ikke hvorfor hun skulle være
                  så sta, for jo mer han så på henne, desto sikrere ble han.

            – Bodde du her i byen da det hendte med deg? spurte han. – Det er ikke så lenge siden
                  du flyttet hit, er det vel?

            – Det var i slutten av mai i forfjor. At jeg flyttet, mener jeg.

            – Hvor bodde du før?

            – Korphagen, du har nok ikke hørt om det engang. Det er et småsted.

            – Det var sikkert kjedelig å flytte til byen hvis du alltid har bodd på landet, sa
                  han.

            – Jeg fatter ikke hvorfor du later som du bryr deg, sa Julie litt hissig. – Dra tilbake
                  til snobbevennene dine igjen. Dere har vel en helgetur til Gol å planlegge eller noe
                  sånt. Du kaster bort tida med meg.

            – Nei vent, Julie! sa han bestemt. – Jeg skjønner at du er mistenksom, men jeg er
                  ikke ute etter å narre deg. Kan du ikke se at jeg også er en reisende?

            – Nei, jeg har ingen sånne evner. Du ser helt normal ut for meg. Hun løftet blikket
                  og så ham inn i øynene da hun sa det, og i et sekund eller to stivnet hun litt til,
                  som om hun oppdaget noe merkelig ved ham likevel, men ikke ville innrømme det.

            – Så hva drømmer du om, hvis det ikke er om å reise? spurte Henrik.

            – Drømme, snøftet Julie foraktelig. – Jeg tror ikke på drømmer, de er bortkastet tid.
                  Og hvis du finner noen som du tror at du kan stole på, så gjør det bare enda vondere
                  når de dolker deg i ryggen. Hun snudde seg for å gå inn.

            – Vent, Julie, jeg kan bevise at jeg snakker sant.

            Hun stanset med hånda på klinka.

            – Jeg kan forvandle meg til en ulv, sa han.

            Døra lukket seg med et smell bak henne.

